Departement besorg oor ontwrigtings by skole in GautengPanyaza Lesufi, LUR vir onderwys in Gauteng (Foto: Oupa Mokoena/African News Agency (ANA) Die Gautengse departement van onderwys het Dinsdag gesê hulle neem met kommer kennis van ontwrigtings by skole in Eldorado Park en Noordgesig. “Die South African Democratic Teachers Union (Sadtu) van Gauteng-Sentraal het Maandag ŉ staking versoek teen beweerde rassisme by Eldorado Secondary School ná sewe onderwysers deur die skoolbeheerliggaam verhoed is om na die skool terug te keer,” het die departement in ŉ verklaring gesê. “Die staking is gelukkig afgelas ná die nasionale kantoor van Sadtu ingegryp het en sy lede versoek het om nie aan die staking deel te neem nie. Opleiding en klasse is egter reeds by die skole ontwrig. “Ons loof die nasionale leierskap van Sadtu dat hulle vinnig ingegryp het en bevestig dat onderrig by die skole intussen hervat het.” Die departement het gesê dit is baie belangrik dat enige verlore kurrikulumtyd so vinnig as moontlik ingehaal moet word en soortgelyke ontwrigtings word ontmoedig. “Ons doen ŉ beroep op die skoolbeheerliggaam en die gemeenskap van Eldorado Park om die sewe onderwysers te aanvaar sodat die nodige integrasieproses afgehandel kan word.” Panyaza Lesufi, LUR van onderwys in Gauteng, het gesê hy is beïndruk deur die beheerliggaam van Bryanston High School dat hulle vinnig reageer het op bewerings van seksuele aanranding. “Die beheerliggaam het die onderwyser geskors hangende die afhandeling van die ondersoek oor die mishandeling wat na bewering tussen 2017 en 2018 plaasgevind het.” Die onderwyser se verhoor sal vroeg in Februarie plaasvind. Die saak word ook deur die Suid-Afrikaanse Polisiediens ondersoek. In nog ŉ voorval het die departement gesê hy is geskok en neem met hartseer kennis van ŉ motorongeluk waarby skoliere van Jabulani Tech Secondary School in Soweto betrokke was. Die bestuurder van ŉ Subaru het glo beheer verloor oor sy motor en in ongeveer 20 leerders ingeploeg wat Maandag langs ŉ besige pad gestap het. “Die leerders is na Chris Hani Baragwanath-hospitaal en ander klinieke geneem vir verdere behandeling. Een van die skoliere is kritiek beseer.” Die departement veroordeel die bestuurder vir roekelose gedrag naby ŉ skoolomgewing. Aan die Oos-Rand is daar by die departement se Gauteng-Oos-distrikskantoor in Springs ingebreek. Diewe het ongeveer 29 rekenaars en 6 rekenaarskerms gesteel. Geen skietery of beserings is aangemeld nie.